Imtella' Ottubru 12, 2021 Il-Kummissarju għall-Istandards fil-Ħajja Pubblika ma sabx li Dr Joseph Muscat kiser il-kodiċi tal-etika tad-deputati parlamentari meta siefer għal btala mal-familja tiegħu li kienet imħallsa minn imprenditur Taljan li għandu kumpanija kkwotata fil-Borża ta' Malta. Il-każ seħħ f'Awwissu tas-sena l-oħra meta Dr Muscat kien deputat Parlamentari u hu u l-familja tiegħu kienu mistiedna ta' Pietro Catalfamo li huwa sid ta' kastell fl-Italja. Dan wara li s-Sinjura Diane Izzo kienet organizzat riċeviment fil-kastell għall-familjari u ħbieb tagħha u wasslet f'arranġament mas-Sur Catalfamo biex l-akkomodazzjoni tingħata b'xejn lill-mistednin tagħha. Il-Kummissarju Dr George Hyzler ikkonkluda li Dr Muscat ma kienx obbligat jirrifjuta jew jiddikjara s-safra mħallsa minħabba li qal ebda liġi li kienet quddiem il-Parlament dak iż-żmien ma kienet taffettwa l-interessi personali jew kummerċjali tas-Sinjura Izzo. B'hekk Dr Hyzler ma laqax l-ilment li kien sar mill-Professur Arnold Cassola fil-konfront ta' Dr Muscat.